દોસ્ત તું પોલીસમાં ન્હોતો ત્યારે તને પોલીસ થવાનો અભરખો હતો, હવે તું તારી જાતને કોસ્યા કરે છે. તારે પોલીસમાં રહેવું નથી છતાં તું પોલીસની નોકરી છોડી શકતો નથી કારણ અંદરનો પોલીસ તને હવે પોલીસની બહાર જવા દેવા માગતો નથી. કારણ પોલીસમાં આવ્યા પછી તું અંદરથી ડરપોક થઈ ગયો છે તને લાગે છે કે તને મળતુ માન અને સલામતી તું પોલીસ હોવાને કારણે છે. દિવાળીના તહેવારમાં તું રસ્તા ઉપર એકલો ઊભો છે, તારા માતા પિતાના ચરણ સ્પર્શ પણ તે આજે કર્યા નથી, તારી પત્નીએ બાળકો સાથે ફટાકડા ફોડી લીધા, તું રસ્તે જતા ટ્રાફિક અને મજા કરતા પરિવારોને જોઈ રહ્યો છે, અમે મજા કરી શકયા કારણ તે તારી મઝાને છોડી દિધી છે, દિવાળીમાં તહેવારમાં તારી રૂક્ષતા, કડકાઈ થોડીક ઓછી કરજે, અમારા માટે નહીં તો કઈ નહીં તારી તબીયત માટે પણ થોડું બદલાજે, તું પ્રમાણિક થા તેવું તને કહી શકતો નથી કારણ બધી જ અપેક્ષા અમે તારી પાસે રાખીએ છીએ. છતાં નાના માણસને મદદ થાય તો કરજે, મોટાના તો મોટા સાહેબો હોય છે તું જેવો છે તેવો અમારો છે કારણ તું અમારો પોલીસવાળો છે.